Приручник за Конзолу

# Приручник за Конзолу

Џонатан Сингер `<jsinger@leeta.net>`

Курт Хинденбург `<kurt.hindenburg@gmail.com>`

developer: Роберт Најт
developer: Курт Хинденбург
developer: Валдо Бастијан
reviewer: Мајк Мекбрајд
превод: Драган Пантелић
ревизија Програми КДЕ‑а 17.04 (28. 1. 2017.)

Ауторска права © 2000, 2001, 2002 Џонатан Сингер

Ауторска права © 2005, 2008, 2009, 2010, 2011, 2014, 2016, 2017 Курт Хинденбург

Правна напомена

Конзола је КДЕ‑ов емулатор терминала.

Поглавље 1. Увод
Увод

# Поглавље 1. Увод

## Шта је терминал?

Конзола је икс емулатор терминала (често и само терминал, или шкољка). Емулира сучеље командне линије у прозору са чистим текстом.

Конзола обично извршава командну шкољку, програм који извршава наредбе које уносите. Која ће то бити шкољка зависи од поставки вашег налога. Више о тој шкољци, како да је подесите и користите, можете наћи у документацији оперативног система.

Препис
Препис

## Препис

Конзола користи концепт преписа да омогући кориснику преглед претходно произведеног излаза. Препис је подразумевано укључен и постављен да памти 1000 редова излаза поврх тренутно приказаних на екрану.

Редови текста који отклизе изван врха екрана могу се прегледати померањем клизачке траке нагоре, окретањем точкића миша, пречицом Shift+PageUp (за померање уназад), Shift+PageDown (за померање унапред), Shift+стрелица горе (за један ред нагоре) и Shift+стрелица доле (за један ред надоле).

Shift+PageUp и Shift+PageDown померају или пола странице или целу страницу, што се може одредити под језичком Клизање у прозору поставе профила (Подешавање → Уреди текући профил...).

Профили
Профили

## Профили

Профили допуштају кориснику да брзо и лако аутоматизује извршавање уобичајених наредби. Неки примери:

- ssh на други рачунар

- покретање ИРЦ сесије

- tail за надгледање фајла

Сви нови и измењени профили уписују се у корисникову домаћу фасциклу под `$`XDG_DATA_HOME`/konsole`.

Поступак стварања новог профила:

1. Кликните на ставку менија Подешавање → Управљај профилима...

2. Кликните на дугме Нови профил....

3. Попуните први унос именом. Оно ће се приказивати у менију, и бити подразумевана етикета (уместо Шкољка) кад покренете сесију овог типа.

4. Унесите наредбу, тачно као кад бисте отворили нову шкољку и извршили је. За наш први горњи пример, могли бисте уписати `ssh `administracija``.

5. Под другим језичцима дијалога, подесите изглед сесије. За сваку сесију можете подесити другачији фонт, шему боја, терминал ($`TERM`), и многе друге поставке.

6. Притисните дугме У реду. Нова сесија сада је доступна у дијалогу Управљај профилима....

Сваки профил коме је попуњено дато у менију биће наведен по имену у менију Фајл → Нови језичак. Ако се приказује само подразумевани профил, подменија неће бити.

Дугмад миша
Дугмад миша

## Дугмад миша

Ова секција описује употребу дугмади миша за уобичајени десноруки редослед. За леворуки редослед, размените ‘лево’ и ‘десно’ у даљем тексту.

лево

  Сви кликови левим дугметом биће послати програму свесном миша који се извршава у Конзоли. Ако програм реагује на кликове мишем, Конзола на то указује курсором у виду стрелице. Ако не, курсор је облика усправне црте.

  Држање притиснутог левог дугмета и превлачење миша преко екрана обележиће потез текста, ако програм није свестан миша. Обележени текст при превлачењу се приказује изврнутом бојом, ради визуелног одзива. Изаберите Копирај из менија Уређивање да бисте копирали обележени текст у клипборд, ради даље употребе у Конзоли или другом програму. Изабрани текст такође се може превлачити у сагласне програме: држите притиснут тастер Ctrl и превуците текст на жељено место.

  Знакови новог реда нормално се умећу на крају сваког изабраног реда. Ово је најбоље за исецање и налепљивање изворног кода, или излаза одређене наредбе. За обичан текст, преломи редова често нису важни: некада је погодније да текст буде ток знакова који се аутоматски поново форматира при налепљивању у други програм. За избор у режиму тока знакова, држите притиснут тастер Ctrl при бирању.

  Држање тастера Ctrl и Alt заједно са левим дугметом миша бираће текст по колонама.

  Двокликните левим дугметом да изаберете реч, а трокликните да изаберете цео ред.

  Ако се при обележавању досегне горња или доња ивица области текста, Конзола клиза горе или доле, излажући још текста из бафера историјата. Клизање престаје кад престане кретање миша.

  Пошто се пусти миш, Конзола покушава да задржи текст у клипборду видљивим, одржавањем обележене области изврнутом. Обележена област враћа се у нормалу чим се измени садржај клипборда, измени текст унутар области, или кликне левим дугметом.

  За обележавање текста у програму свесном миша (на пример, Поноћни командир), при кликтању се мора држати притиснут тастер Shift.

средње

  Притисак средњег дугмета налепљује текст тренутно у клипборду. Ако притом држите притиснут тастер Ctrl, текст се налепљује са придодатим новим редом. Ово је згодно за брзо извршавање налепљених наредби, али може бити и опасно, па будите опрезни.

  ### Примедба

  Ако миш има само два дугмета, истовремени притисак и левог и десног дугмета симулира средње дугме миша са три дугмета.

  Ако средње дугме има и точкић, његово обртање у програму несвесном миша помераће Конзолину клизачку траку.

десно

  Мени на десно дугме миша даје следеће ставке:

  - Копирај

  - Налепи

  - При изабраном тексту, подмени Потражи „<текст>“ помоћу са списком пожељних веб пречица и опцијом за њихово подешавање.

  - Отвори менаџер фајлова

  - Постави кодирање

  - Очисти препис

  - Подеси препис...

  - Прикажи траку менија, само када је трака менија сакривена.

  - Промени профил

  - Уреди текући профил...

  - Затвори језичак

  У програму свесном миша, за добијање искачућег менија држите тастер Shift при притиску десног дугмета.

Превлачење
Превлачење

## Превлачење

Ако превучете фајл, фасциклу или УРЛ на Конзолин прозор, појавиће се контекстни мени са овим радњама:

Премести овде (Shift)

  Премешта превучену ставку у текућу фасциклу. Контекстни мени даје ову радњу само ако имате дозволе за брисање превученог фајла или фасцикле.

Копирај овде (Ctrl)

  Копира превучену ставку у текућу фасциклу.

Повежи овде (Ctrl+Shift)

  Умеће симболичку везу ка превученој ставци.

Налепи локацију

  Умеће пуну путању превучене ставке код курсора.

Промени фасциклу на

  Ова радња се јавља ако се превуче фасцикла, омогућавајући вам да промените тренутну радну фасциклу Конзолине сесије.

Одустани (Esc)

  Отказује радњу превлачења.

Ако при превлачењу притиснете једну од горепоменутих пречица пре него што пустите лево дугме миша, контекстни мени не искаче и радња се одмах извршава.

Ако желите да користите тастер Ctrl за превлачење, или да укинете контекстни мени и УРЛ‑ови подразумевано умећете као текст, укључите одговарајуће опције под језичком Миш у дијалогу поставки профила.

Поглавље 2. Попис наредби
Попис наредби

# Поглавље 2. Попис наредби

## Трака менија

Трака менија је на врху Конзолиног прозора. Ако је трака менија сакривена, до ставке Прикажи траку менија може се доћи десним кликом у прозору (под условом да се не извршава целоекрански програм, као што су Ви, Миником, итд.) Подразумевана пречица наведена је после сваке ставке.

Алтернативно можете користити пречицу Ctrl+Shift+M да прикажете или сакријете траку менија.

### Мени Фајл

Фајл → Нови прозор (Ctrl+Shift+N)

  Отвара нов, засебан Конзолин прозор са подразумеваним профилом.

Фајл → Нови језичак (Ctrl+Shift+T)

  Отвара нови језичак са подразумеваним профилом.

  ### Примедба

  Конзола долази са подразумеваним профилом. Сви профили које је додао корисник биће набројани у подменију. Ако се приказује само подразумевани профил, подменија неће бити.

Фајл → Умножи језичак

  Покушава да клонира текући језичак као нови језичак.

Фајл → Сачувај излаз као... (Ctrl+Shift+S)

  Уписује текући препис у текстуални или ХТМЛ фајл.

Фајл → Одштампај екран... (Ctrl+Shift+P)

  Штампа тренутни екран. Подразумевано се излаз уклапа у величину папира, и штампа се црном бојом текста и без позадине. Ове опције можете изменити у дијалогу штампања под језичком Опције излаза.

Фајл → Отвори менаџер фајлова

  Отвара КДЕ‑ов менаџер фајлова над текућом фасциклом. Подразумевано је то Делфин.

Фајл → Затвори језичак (Ctrl+Shift+W)

  Затвара текући језичак.

Фајл → Затвори прозор (Ctrl+Shift+Q)

  Напушта Конзолу.

  ### Примедба

  Ако има више од једног језичка, Конзола издати дијалог за потврду. Могуће га је искључити попуњавањем кућице Не питај више.

  Ако желите да поново добијате дијалог за потврду, обришите ставку

      [Notification Messages]
      CloseAllTabs=true

  у `$`XDG_CONFIG_HOME`/konsolerc`.

### Мени Уређивање

Уређивање → Копирај (Ctrl+Shift+C)

  Копира изабрани текст у клипборд.

Уређивање → Налепи (Ctrl+Shift+V)

  Налепљује текст из клипборда на локацији курсора.

Уређивање → Изабери све

  Изабира сав текст у текућем прозору.

Уређивање → Копирај унос у → све језичке у текућем прозору

  Чини да унос у текућој сесији буде истовремено слат свим сесијама у текућем прозору.

Уређивање → Копирај унос у → изабране језичке... (Ctrl+Shift+.)

  Чини да унос у текућој сесији буде истовремено слат сесијама које изабере корисник.

Уређивање → Копирај унос у → нигде (Ctrl+Shift+/)

  Зауставља слање уноса из текуће сесије у друге сесије.

Уређивање → Пошаљи сигнал

  Шаље задати сигнал процесу шкољке, или другом процесу, који је покренут при покретању нове сесије.

  Тренутно расположиви сигнали:

  STOP | зауставља процес
  CONT | наставља заустављено
  HUP | откривен прекид на контролишућем терминалу, или укинут контролишући процес
  INT | прекид са тастатуре
  TERM | сигнал обустављања
  KILL | сигнал укидања
  USR1 | кориснички сигнал 1
  USR2 | кориснички сигнал 2

  Погледајте упутне странице система за више детаља, извршавањем наредбе `man `7 signal``.

Уређивање → Преименуј језичак... (Ctrl+Alt+S)

  Отвара дијалог у којем можете изменити име текућег језичка. (Више о овоме.)

Уређивање → Отпреми з‑модемом... (Ctrl+Alt+U)

  Отвара дијалог за избор фајла који треба отпремити (ако је инсталиран неопходан софтвер).

Уређивање → Нађи... (Ctrl+Shift+F)

  Отвара траку претраге на дну прозора Конзоле.

  Омогућава претраге са разликовањем величине слова, унапред и уназад, и са регуларним изразима.

Уређивање → Нађи следеће (F3)

  Прелази на следећи нађени примерак. Ако је фокус на траци претраге, може да се употреби и пречица Enter.

Уређивање → Нађи претходно (Shift+F3)

  Прелази на претходни нађени примерак. Ако је фокус на траци претраге, може да се употреби и пречица Shift+Enter.

### Мени Приказ

Приказ → Подељен приказ → Подели приказ лево/десно (Ctrl+()

  Дели све језичке на леви и десни приказ.

  Сав излаз у једном приказу одсликава се и на други.

Приказ → Подељен приказ → Подели приказ горе/доле (Ctrl+))

  Дели све језичке на горњи и доњи приказ.

  Сав излаз у једном приказу одсликава се и на други.

Приказ → Подељен приказ → Затвори активни (Ctrl+Shift+S)

  Затвара текући приказ.

Приказ → Подељен приказ → Затвори друге (Ctrl+Shift+O)

  Затвара све приказе осим текућег.

Приказ → Подељен приказ → Рашири приказ (Ctrl+Shift+])

  Увећава текући приказ.

Приказ → Подељен приказ → Скупи приказ (Ctrl+Shift+[)

  Смањује текући приказ.

Приказ → Откачи текући језичак (Ctrl+Shift+H)

  Отвара текући језичак у засебном прозору.

  Напуштање претходног прозора Конзоле неће утицати на новостворени.

Приказ → Надгледај тишину (Ctrl+Shift+I)

  Надгледање недостатка активности под текућим језичком.

  Подразумевано, после 10 секунди неактивности на језичку сесије појавиће се иконица обавештења. Тип упозорења може се променити помоћу Подешавање → Подеси обавештења → Тишина у надгледаној сесији.

Приказ → Надгледај активност (Ctrl+Shift+A)

  Надгледање активности под текућим језичком.

  На било какву активност, на језичку сесије појављује се иконица обавештења. Тип упозорења може се изменити помоћу Подешавање → Подеси обавештења → Активност у надгледаној сесији.

Приказ → Повећај фонт (Ctrl++)

  Повећава величину фонта за текст.

Приказ → Смањи фонт (Ctrl+-)

  Смањује величину фонта за текст.

Приказ → Постави кодирање

  Поставља кодирање знакова.

Приказ → Очисти препис

  Чисти текст из пописа.

Приказ → Очисти препис и ресетуј (Ctrl+Shift+K)

  Чисти текст под текућим језичком и у попису, и ресетује терминал.

### Мени Обележивачи

Обележивачи → Додај обележивач (Ctrl+Shift+B)

  Додаје тренутну локацију.

Обележивачи → Обележи језичке као фасциклу...

  Додаје све језичке у фасциклу обележивача.

  Отвориће се дијалог за име фасцикле обележивача.

Обележивачи → Нова фасцикла обележивача...

  Додаје нову фасциклу списку обележивача.

  Отвориће се дијалог за име фасцикле обележивача.

Обележивачи → Уреди обележиваче

  Отвара уређивач обележивача.

  ### Примедба

  Уређивача обележивача можете користити за ручно додавање УРЛ‑ова. Конзола тренутно прихвата следеће:

  - ssh://корисник@домаћин:порт

  - telnet://корисник@домаћин:порт

### Мени Подешавање

Подешавање → Уреди текући профил...

  Отвара дијалог за подешавање текућег профила.

Подешавање → Промени профил

  Пребацује са текућег на неки од набројаних профила.

Подешавање → Управљај профилима...

  Отвара уређивач за управљање профилима.

Подешавање → Прикажи траку менија (Ctrl+Shift+M)

  Приказује или скрива траку менија.

Подешавање → Преко целог екрана (F11)

  Пребацује Конзолу преко целог екрана.

Подешавање → Подеси пречице...

  Отвара уређивач пречица са тастатуре. Више о подешавању пречица потражите у Основама КДЕ‑а.

  Конзола има још неке специјалне пречице, ван видљивих ставки менија:

  пречица | опис
  --- | ---
  Shift+десно | Следећи језичак
  Shift+лево | Претходни језичак
  Ctrl+Shift+лево | Помери језичак улево
  Ctrl+Shift+десно | Помери језичак удесно
  Ctrl+Shift+Ins | Налепи избор
  Shift+Tab | Следећи садржалац приказа

Подешавање → Подеси обавештења...

  Отвара уређивач обавештења.

Подешавање → Подеси Конзолу...

  Отвара уређивач Конзолиних поставки.

  Овај дијалог нуди опције за изглед и понашање траке језичака, и опште опције за прозор Конзоле.

### Мени Помоћ

Мени Помоћ садржи уобичајене ставке за КДЕ програме, за више детаља погледајте одељак о менију помоћи у Основама КДЕ‑а.

Конзолини дијалози
Конзолини дијалози

## Конзолини дијалози

### Дијалог за преименовање језичка

У овом дијалогу се може изменити име текућег језичка. Дозовите га кроз мени, пречицом Ctrl+Alt+S или двокликом на језичак на траци језичака. Промене се могу учинит трајним уређивањем текућег профила.

Конзола ће смењивати следеће токене за локалне језичке:

- %n — име програма

- %d — текућа фасцикла (кратко)

- %D — текућа фасцикла (дугачко)

- %h — локални домаћин (кратко)

- %u — корисничко име

- %w — наслов прозора постављен шкољком

- %# — број сесије

Конзола ће смењивати следеће токене за удаљене језичке:

- %c — текући програм

- %h — удаљени домаћин (кратко)

- %H — удаљени домаћин (дугачко)

- %u — корисничко име

- %U — корисничко име@ (ако је дато)

- %w — наслов прозора постављен шкољком

- %# — број сесије

Примери:

- `%d : %n`, ако је `/usr/src` текућа фасцикла и извршава се bash, приказаће src : bash

- `%D : %n`, ако је `/usr/src` текућа фасцикла и извршава се top, приказаће /usr/src : top

- `%w (%#)`, ако је `~` текућа фасцикла и vim се извршава под првим језичком, приказаће [No Name] (~) - VIM(1)

### Дијалог за копирање улаза

Текст унет под једним језичком може се истовремено проследити другим. Овај дијалог омогућава избор језичака који ће примити тај улаз. Текући језичак ће бити засивљен.

### Дијалог за подешавање преписа

У овом дијалогу могу се изменити опције за величину историјата преписа. Измене важе само за текући језичак и неће бити сачуване у профилу.

Поглавље 3. Опције командне линије
Опције командне линије

# Поглавље 3. Опције командне линије

При покретању Конзоле из командне линије, могу се задати неке опције за промену понашања.

`--help`

  Набраја доступне опције.

`--profile` `fajl`

  Покреће Конзолу са задатим профилом уместо подразумеваног.

`--fallback-profile`

  Користи унутрашњи одступни профил. Ова опција је пречица за `--profile` `FALLBACK/`.

`--workdir` `fas`

  Отвара Конзолу са `fas` као почетном радном фасциклом.

`--hold, --noclose`

  Без аутоматског затварања почетне сесије када се заврши.

`--new-tab`

  Ствара нови језичак у постојећем прозору, уместо да се отвори нови.

`--tabs-from-file` `fajl`

  Ствара језичке како је наведено у датом поставном фајлу језичака.

  ### Примедба

  Фајл садржи један језичак по реду, у следећем формату:

  Сваки ред наводи језичак који треба отворити преко до четири поља. Поља се раздвајају `;;`, а име поља мора да има `:` на крају. Празни редови и редови са `#` на почетку игноришу се, тако да `#` можете користити за додавање коментара.

  `title:` — име језичка, узима се подразумевано ако је празно или се не зада
  `workdir:` — радна фасцикла, узима се `~` ако је празно или се не зада
  `profile:` — жељени Конзолин профил, узима се подразумеван ако је празно или се не зада
  `command:` — наредба за извршавање

  Сваки ред треба да садржи бар једно од поља `command` и `profile`.

  Пример: `title: %n;; command: /usr/bin/top ;; profile: Shell`

`--background-mode`

  Покреће Конзолу у позадини, тако да може да се дозове напред притиском на Ctrl+Shift+F12 (подразумевано).

`--separate`, `--nofork`

  Покреће нови примерак Конзоле у засебном процесу.

`--show-menubar`

  Приказује траку менија, потискујући подразумевано понашање.

`--hide-menubar`

  Сакрива траку менија, потискујући подразумевано понашање.

`--show-tabbar`

  Приказује траку задатака, потискујући подразумевано понашање.

`--hide-tabbar`

  Сакрива траку задатака, потискујући подразумевано понашање.

`--fullscreen`

  Покреће Конзолу преко целог екрана.

`--notransparency`

  Искључује провидне позадине, чак и кад их систем подржава.

`--list-profiles`

  Набраја све доступне профиле.

`--list-profile-properties`

  Набраја сва позната својства овог имена и типа. В. опцију `-p`.

  За више информација посетите документацију АПИ‑ја Конзоле.

`-p` `svojstvo=vrednost`

  Мења вредност својства у профилу.

`-e` `naredba`

  Извршава се дата наредба уместо нормалне шкољке.

  ### Примедба

  Ова опција чини да Конзола ухвати све аргументе који следе и изврши их као `naredba`. Зато увек мора бити последња од свих опција.

Конзола прихвата и генеричке КуТ и КФ5 опције, погледајте упутне странице за `qt5options` и `kf5options`.

Поглавље 4. Скриптовање Конзоле
Скриптовање Конзоле

# Поглавље 4. Скриптовање Конзоле

Конзола пружа бројне методе који се могу позвати преко д‑буса.

Постоје два начина за употребу д‑бус сучеља: графички, кроз КуТ‑ов Приказивач д‑буса (qdbusviewer), и у командној линији наредбом qdbus.

Примери:

- `%` qdbus приказује све доступне сервисе.

- `%` qdbus `org.kde.konsole` приказује д‑бус сучеље за Конзолу.

- `%` qdbus `org.kde.konsole /Windows/1` приказује методе за управљање прозором 1.

- `%` qdbus `org.kde.konsole $KONSOLE_DBUS_WINDOW` приказује методе за управљање текућим прозором.

- `%` qdbus `org.kde.konsole /Sessions/1` приказује методе за управљање сесијом 1.

- `%` qdbus `org.kde.konsole $KONSOLE_DBUS_SESSION` приказује методе за управљање текућом сесијом.

- `%` qdbus `$KONSOLE_DBUS_SERVICE $KONSOLE_DBUS_SESSION` приказује методе за управљање текућом сесијом Конзоле.

Ако нека од претходних наредби испише „Сервис org.kde.konsole не постоји“, замените `org.kde.konsole` једним од:

- `org.kde.konsole-`pidof -s konsole`` (бира први ПИД)

- `$KONSOLE_DBUS_SERVICE` (може да се употреби у текућој Конзоли)

- `избором једног из исписа `qdbus | grep konsole``

За више детаља, погледајте туторијал о д‑бусу.

Поглавље 5. Опис стила за траку језичака
Опис стила за траку језичака

# Поглавље 5. Опис стила за траку језичака

Подразумевани опис стила траке језичака одређује најмању и највећу ширину језичака. Корисник може да састави ЦСС фајл и зада га Конзоли као опис стила за траку језичака. Унутар ЦСС фајла користи се виџет `QTabBar::tab`.

За више информација прочитајте страницу о КуТ‑овим описима стилова.

Примери:

- Мења позадину изабраног језичка на светло сиву:

      QTabBar::tab:selected {
          background: #999999
      }

- Мења текст изабраног језичка на црвено:

      QTabBar::tab:selected {
          color: red
      }

- Сви језичци да буду широки најмање 200 пиксела:

      QTabBar::tab {
          min-width: 200px
      }

- Само изабрани језичак биће широк најмање 200 пиксела:

      QTabBar::tab::selected {
          min-width: 200px
      }

- Све ово може да стоји заједно у истом фајлу:

      QTabBar::tab::selected {
          background: #999999;
          color: red;
          min-width: 200px;
      }
      QTabBar::tab {
          min-width: 100px
      }

Поглавље 6. „Да ли сте знали?“, чести проблеми и још тога
„Да ли сте знали?“, чести проблеми и још тога

# Поглавље 6. „Да ли сте знали?“, чести проблеми и још тога

## Да ли сте знали?

- Држање Ctrl‑а при избору текста учиниће да се преломи редова претворе у размаке при налепљивању.

- Држање тастера Ctrl+Alt при избору текста даје бирање по колонама.

- Комбинација Ctrl+точкић увеличава и умањује текст, као у К‑освајачу и Фајерфоксу.

- Ако програм хвата дугмад миша, искачући мени се ипак може добити држањем Shift‑а.

- Пречица Ctrl+Shift+F10 активира мени.

- Притисак тастера Shift+Insert умеће из клипборда.

- Двокликом се бира цела реч. Наставите да држите дугме и померате миш да бисте проширили избор.

- Трокликом се бира цео ред. Наставите да држите дугме и померате миш да бисте проширили избор.

- Постоји једна скривена могућност форматске директиве `%d` у наслову језичка: можете рећи Конзоли да скрати име фасцикле на само први знак. На пример, `/path/to/konsole/src` може бити скраћено на `konsole/s`. Ако желите да активирате и испробате ову могућност, у `konsolerc` у `qtpaths `--paths GenericConfigLocation`` додајте следеће редове:

      [ProcessInfo]
      CommonDirNames=ime1,ime2,ime3...

  ### Примедба

  Ако користите Јакуаке, онда ово треба да додате у `yakuakerc` у `qtpaths `--paths GenericConfigLocation``.

Чести проблеми
Чести проблеми

## Чести проблеми

- Неки од фонтова могу бити недоступни у Конзоли иако их има у другим програмима. Ово није услед грешке у Конзоли, већ зато што Конзола захтева једноширинске фонтове ради најбољег визуелног дојма, па само њих и испоставља.

  Почев од издања 16.08 (август 2016) Конзола може да се подеси да дозволи избор било којег фонта, што међутим може изазвати грешке у приказу.

- Од КДЕ‑а 4, сви језичци деле исти ИД процеса. Споредни ефекат овога је да ако процес једног језичка има неких проблема, они се могу одразити и на остале језичке.

  Ово је најприметније када наредба која се повезују са спољашњим уређајем или системом (нпр. ssh, nfs) има проблема.

- Конзола прихвата све аргументе после опције `-e` као јединствену наредбу и директно је извршава, место да је рашчлани и можда подели у поднаредбе за извршавање. Ово се разликује од Икс‑терма.

  - konsole -e "naredba1 ; naredba2" не ради

  - konsole -e $SHELL -c "naredba1 ; naredba2" ради

- Конзола не пружа посебне погодности за извршавање пријавне шкољке, јер се њеним програмерима не свиђа идеја извршавања пријавне шкољке у емулатору терминала.

  Наравно, корисник свеједно може покренути пријавну шкољку у Конзоли ако то баш жели. Уредите профил у употреби тако да његова наредба изричито покреће пријавну шкољку, рецимо `bash -l` или `zsh -l`.

- Опција `--new-tab` некад се чудно понаша. Може отворити нови прозор, или нови језичак у другом прозору Конзоле уместо у текућем.

  Иако делује чудно, овакво понашање није обавезно услед грешке. Опција `--new-tab` покушава да употреби постојеће прозоре Конзоле, али неки од њих можда нису употребљиви. У употребљиве спадају сви прозори отворени преко К‑извођача, док они отворени из командне линије углавном не.

Поглавље 7. Заслуге и ауторска права
Заслуге и ауторска права

# Поглавље 7. Заслуге и ауторска права

Конзолу тренутно одржава Курт Хинденбург `(kurt.hindenburg AT gmail.com)`

Претходни одржаваоци Конзоле, између осталих, били су: Роберт Најт `(robertknight AT gmail.com)` и Валдо Бастијан `(bastian AT kde.org)`.

Конзола (програм), © 1997-2008, Ларс Деле `(lars.doelle AT on-line.de)`.

Овај документ је првобитно написао Џонатан Сингер `(jsinger AT leeta.net)`.

Овај документ је за КДЕ 4.x ажурирао Курт Хинденбург.

Овај документ је за КДЕ 3.4 ажурирао Курт Хинденбург `(kurt.hindenburg AT gmail.com)`.

На докбук СГМЛ првобитно претворили Мајк Мекбрајд и Лори Вотс.

Превео Драган Пантелић `(falcon-10 AT gmx.de)`.

Документација се даје на коришћење под условима Гнуове Лиценце слободне документације.

Програм се даје на коришћење под условима Гнуове Опште јавне лиценце.

Додатак A. Везе
Везе

# Додатак A. Везе

За више информација посетите ове веб сајтове:

- домаћа страница Конзоле на Корисничкој бази КДЕ‑а

- домаћа страница Конзоле

- поштанска листа Конзоле

- КДЕ на ФриБСД‑у

- КДЕ на Соларису